RADIATEUR CHRY STRATUS 20/25 95-97 07002034 International Radiators voor o.a. CHRYSLER | Winparts.nl - Radiateur	Klantenservice
RADIATEUR CHRY STRATUS 20/25 95-97
Brandstof: G	Airco+/- A/CTransmissieMT/ATAfmetingen radiateur620 - 397 - 35	Toepasbaarheid
04741110CHRYSLER4741110CHRYSLER4741108CHRYSLER4773642CHRYSLERK04596400AACHRYSLER	Informatie over de fabrikant
0031010. RADIATEUR CHRY STRATUS 20/25 95-97 Gustav Claassen | Kerkbode
Geweld: ‘Ganse boodskap van Evangelie kom in gedrang’
September 6, 2019 Gustav ClaassenAmptelik, Verklarings
Ons sien en ervaar die impak daarvan op passasiers wat op treine beroof en afgegooi word; polisielede wat vermoor word; ’n kind wat vlak voor haar skool uit haar ma se hande geruk en ontvoer word, ’n plaasboer en sy vrou wie se voete in kookwater gedruk en voetsole afgesny word; vragmotors wat aan die brand gesteek word, mense wat die afgelope weke sinloos en wreed vermoor is soos die student wat ’n pakkie by die poskantoor gaan afhaal, gesins- en huishoudelike geweld waar ’n pa sy kinders ophang, grootskaalse geweld teen vroue en kinders. Die spiraal van geweld lyk onomkeerbaar.
Die drastiese toename in geweld en misdaad die afgelope tyd vra vir dringende aksie van die kerk en samewerking met ander rolspelers rondom die saak. Terwyl ons waardering het vir wat gedoen word en begrip het vir die dilemmas waarmee die owerheid en wetstoepassers soms sit, hoor en sien ons nie ’n sterk genoeg “nee” vir misdaad en geweld nie. Die houding van geen-toleransie teen enige vorm van misdaad, hoe groot of klein ookal is nie ferm genoeg nie.
As NG Kerk wil ons onsself verbind om saam met ander kerke en instansies te werk aan die vorming van ’n samelewing met duidelike en sterk morele en gemeenskapswaardes. Daarom glo ons dat ons nou:
• Introspektief onsself moet af vra tot watter mate ons onbedoeld deur ons kerklike praktyke, aanames en gewoontes die huidige kultuur van geweld in stand hou.
• Moet vra of die kerk se teologie van menswaardigheid genoegsaam ontwikkeld is en gepraktiseer word om patriargie teen te staan.
• Saam met ander kerke strategieë moet bespreek en planne vir optrede moet beraam.
• Saam met die ander kerke praat oor wyses hoe ons as gelowiges slagoffers kan ondersteun.
• Saam met die owerhede – nasionaal en plaaslik – oor die saakgesprek moet voer. Saam dringend ’n gesprek met die Minister van Veiligheid en Sekuriteit moet aanvra.
• Ons gemeentes op plaaslike vlak moet vra om te besin oor strategië om die uitdagings van misdaad daar aan te spreek.
• Almal moet oproep om ernstige voorbidding te doen vir ons land met die oog op vrede, geregtigheid en vooruitgang. – Uitgereik deur dr Gustav Claassen, algemene sekretaris van die NG Kerk.
NG Kerk spreek hom uit teen vreemdelinghaat
September 6, 2019 Gustav ClaassenVerklarings
Die NG Kerk het die afgelope paar dae met hartseer kennis geneem van talle gevalle van hoe die kwesbaarste mense in ons samelewing; vroue, kinders en migrante uit buurlande, aan die uiterste vorm van geweld blootgestel is. Die vreemdelingehaat, plundering van eiendom en die moord op immigrante in Suid-Afrika, is slegs die mees onlangse illustrasies van dreigemente teen mense wat ’n eenvoudige en universele menslike soeke na ’n beter lewe vir hulself en hul gesinne het en dikwels gedryf word om gevaarlike risiko’s te neem as gevolg van desperaatheid, konflik en onderdrukking in hul in hul lande van herkoms.
Suid Afrika beleef self in ’n tyd van sosiale en ekonomiese spanning. In sulke tye is daar altyd ’n gevaar van ’n “ons-hulle” polarisering en die blamering die ‘ander’ vir interne probleme. Geen omstandighede kan egter die vervolging en mishandeling van kwesbare mense, wat om verskillende redes uit hul eie lande verplaas is, regverdig nie.
Lees ook: XENOFOBIE: WAT VERWAG DIE HERE VAN ONS AS GESTUURDES?
Die Bybel bevat vele verhale van mense wat aan die beweeg is, vreemdelinge, immigrante of vlugtelinge. Jesus was ook ’n vreemdeling, sonder ’n huis, met nêrens om sy kop te lê nie. Hy vra dat sy dissipels vir vreemdelinge sal sorg. Die Skrif bevat duidelike leringe oor die verantwoordelikheid van gelowiges om gasvryheid aan vreemdelinge te betoon en om kwesbare mense, insluitend vreemdelinge, te beskerm. Die Bybel vra dat : “Wanneer daar ’n vreemdeling by julle in julle land woon, mag julle hom nie onderdruk nie. Julle moet hom soos ’n medeburger behandel en hom liefhê soos julleself. Julle was immers self ook vreemdelinge in Egipte. Ek is die Here julle God. (Levitikus 19: 33-34)
Die gewelddadige uitbarstings van vreemdelingehaat bedreig die sosiale struktuur van die Suid-Afrikaanse samelewing. Geweld en haat is ’n vuur wat homself voed en die geweld teen vreemdelinge spoel reeds oor na burgers van Suid Afrika.
Xenofobie ondermyn ook die politieke en ekonomiese status van ons land en die relevansie en invloed van Suid-Afrika in die streek en die wêreld. Suid Afrika se toekomstige sosio-ekonomiese ontwikkeling hang af van ons vermoë om met ander Afrika-lande te skakel op ’n manier wat eenheid en menswaardigheid bevorder.
Ons hoor reeds stemme wat van oor die kontinent opklink in veroordeling van wat aan die gebeur is. Ons hoor van kunstenaars wat weier om na ons land te reis of teen die Suid-Afrikaanse sokkerspan deel te neem. Die Wêreld Ekonomiese Forum vir 2019 het op 4 September in Kaapstad afgeskop met ’n aantal leiers, waaronder Zambië, Malawi, DRK en Rwanda, wat aangekondig het dat hulle uit protes onttrek.
Die NG Kerk wil ’n ernstige beroep doen op die Suid-Afrikaanse regering om leierskap te demonstreer, om die situasie onder beheer te bring en die nakoming van menseregte te bevorder en die standaarde en norme soos vervat in internasionale ooreenkomste vir menseregte te bevorder.
Die NG Kerk is in solidariteit met al die individue en hul gesinne wat geraak word, en doen ’n beroep op hul beskerming, restitusie en die strafregtelike aanspreeklikheid van diegene wat verantwoordelik is vir die aanvalle op hulle. Die NG Kerk is in solidariteit met ander Suid Afrikaanse kerke, en die oorgrote meerderheid van die mense van Suid-Afrika, wat hul verontwaardiging oor die gebeure in die openbaar uitgespreek het. Die NG Kerk ondersteun oproepe aan die regering om ‘die toenemende gety van rassisme, etnosentrisme en vreemdelingehaat in Suid-Afrika te konfronteer en vir Suid-Afrikaners om ‘ander’ te erken, om vreemdelinge te verwelkom, en om versoening te soek.
Die NG Kerk doen ’n ernstige beroep op die regering om behoorlike instromingsbeheer toe te pas en te voldoen aan internasionale standaarde vir grensbeheer. – Uitgereik deur dr Gustav Claassen, algemene sekretaris van die NG Kerk.
Hiéroor was ontmoeting met Hervormdes ’n mylpaal
July 29, 2019 Gustav ClaassenAmptelik, Verklarings
Veertig predikante, vanuit die Hervormde Kerk (NHKA) en NG Kerk (NGK), het op Vrydag 19 Julie by die Hervormde Gemeente Won­derboom in Pretoria bymekaar gekom. Die ontmoeting was ’n uitvloeisel van ’n gesprek wat in 2018 tussen die leierskap van die NHKA en die NGK plaasgevind het. Reeds by dié geleentheid is die behoefte uitgespreek om groter samewerking op alle vlakke van die twee kerke te bevorder.
Vir die afgelope jare is daar goeie samewerking tussen die NGK en NHKA. Sedert 2000 word studente saam opgelei aan die UP. Die bilaterale ooreenkoms, wat in 2011 tussen die twee kerke goedgekeur is, het die goeie samewerking verder momentum gegee en verskeie predikante is al oor en weer beroep. Daar bestaan goeie skakeling op sinodale vlak en die leierskap van die twee kerke ontmoet gereeld op formele en informele vlak.
Om te verseker dat daar daadwerklik oor die belewenisse en behoeftes van gemeentes gepraat word, is ’n aantal gemeentepredikante van albei kerke vir gesprek genooi. Die doel van die ontmoeting was om kennis te neem van samewerking op voetsoolvlak en in hoe ’n mate dieselfde tendense op die twee kerke inspeel.
Prof Kobus Schoeman (UVS) het inleidend inligting vanuit 2014 se Kerkspieël-navorsing met die vergadering gedeel. Die proﬁel van ons lidmate is feitlik identies. Die gemiddelde ouderdom van albei kerke se lidmate is 53 jaar, en net meer as 20% van ons lidmate is dooplidmate. Sowat 30% van albei kerke se lidmate is bo die ouderdom van 60 jaar. ’n Krimpende lidmaattal is by beide die kerke ’n realiteit. Die ﬁnansiële posisie van beide kerke se gemeentes is dieselfde. Om en by 25% van die gemeentes het ’n krimpende inkomstebasis, en 10% van die gemeentes is in ’n ﬁnansiële oorlewingskrisis.
Meer positief is die feit dat ’n missionale ekklesiologie vir die lidmate van albei kerke belangrik is. Ongeveer twee derdes van die gemeentes leef tot ’n redelike of groot mate missionaal en is daarop ingestel om na die gemeenskap om hulle uit te reik. Geestelike groei en bywoning van eredienste is ewe belang­rik vir albei kerke se lidmate.
Die twee kerke se teologiese opleiding, aan die UP, staan duidelik voor ’n kruispad met dalende studentegetalle en stygende kostes. Daar is eenstemmigheid dat die NHKA en NGK se teo­logiese opleiding by UP onlosmaaklik aan mekaar verbind is, en daar is versoek dat die gesprek oor teologiese op­leiding deur die kuratoria van die kerke dringend voortgesit moet word.
Opdrag is gegee aan ’n werkkomitee om aandag te gee aan ’n moontlike tussenorde ten einde samewerking tussen plaaslike gemeentes van die twee kerke moontlik te kan maak. ’n Tussenorde is alreeds funksioneel om die proses van eenwording tussen die NGK en die VGK moontlik te maak.
Dit was die gevolgtrekking van die vergadering dat die twee kerke sáám meer effektief kan dien wanneer die Here ons in hierdie tyd roep om deel te hê aan sy werk in ons wêreld.
Die ontmoeting was in baie opsigte ’n belangrike mylpaal in die verhouding tussen die NGK en die NHKA en meer gesprekke sal in die toekoms gevoer word.
– Dr Gustav Claassen is algemene sekretaris van die NGK.
Die kerk se protesstem
February 20, 2018 Gustav ClaassenOp die kerkstoep
Die NG Kerk neem op ’n gereelde basis aan openbare diskoerse deel as deel van sy pro­fe­tiese taak. Onlangse voorbeelde hier­van is die kerk se kommentaar op voorgenome wetge­wing oor haatspraak, die regulering van godsdiens en wysigings ten opsigte van die Skolewet.
Meestal is daar waardering vir die profetiese rol wat die kerk in die publieke arena speel. Tog is daar ook soms verwytende kommentaar, hoewel in die min­derheid, wat wil hê dat protes nie tot die taak van die kerk hoort nie. Die kerk, word dan geargu­men­teer, moet hom net besig hou met voorbidding en die verkondiging van die evangelie.
Hierop sou geantwoord kon word dat dit deel van die Christelike tradisie is om te getuig vir ’n be­ter samelewing van menswaardigheid, geregtigheid, vre­de en vreugde vir almal, en om te protesteer teen enigiets daarteen.
Geloof en teologie kan nooit in ’n donker hoekie be­dryf word nie maar is altyd publiek. Dit gaan vir die kerk om die besinning oor die betekenis van die Christelike geloof vir die openbare lewe binne die konteks van, in ons geval, ’n demokratiese samele­wing. Dit is die presiese rede waarom ons bid: “Laat u koninkryk kom!”
Dit is die taak van die kerk om altyd oë te open vir die teenwoordigheid en werksaamheid van die lief­devolle God op alle lewensterreine. Die kerk weeg die samelewing en die gehalte van mense se le­wens in terme van die geregtigheid van God.
Dr Gustav Claassen is die Algemene Sekretaris van die NG Kerk.
Dit is omdat die kerk ’n ander vraag vra, naamlik: Hoe reflekteer die samelewing die waardes wat met God vereenselwig kan word? Deur hierdie vraag te vra, kan selfs sisteme wat binne die grondwet en die reg funksioneer, uitgewys word as nie in oor­een­stemming met God se geregtigheid nie.
Indien die kerk dit nie sou doen nie, verval ons in ’n totaal geïndividualiseerde geloof wat geen ver­ant­­woordelikheid vir die gemeenskap wil aanvaar nie.
Dit is inderdaad waar dat sommige kerke so ’n in­dividualistiese swaai gemaak het in ’n poging om nie lidmate te verloor nie. Hulle spits hulle toe op die persoonlike behoeftes van lidmate en ignoreer wat op die publieke toneel gebeur.
As ’n kerk van die Reformasie weet ons dat die droom van Luther en Calvyn ’n kerk was wat God se heil vir die totale lewe op aarde wil dien. Die God van die Bybel, het hulle geglo, is nie net ’n God wat die gelowiges wil versorg en help met hulle persoon­like probleme nie, maar wat die wêreld wil red, ver­an­der en nuut maak – sodat vrede, geregtigheid en versoening daarin kan woon.
Samelewings is nooit afgehandel en voltooi nie. Dit is dinamiese entiteite. Die perspektief wat die kerk en elke Christengelowige kan bydra tot hierdie pro­ses, is dié van geloof en hoop. Ons is gerig op die toe­koms en so ver dit in ons vermoë is, gee ons daar­­aan gestalte deur dienooreenkomstig te leef en te getuig waarin ons glo.
Deur die blye boodskap van versoening met God kry elke mens se lewe nuwe inhoud en betekenis en staan ons vir geregtigheid – nie net vir onsself nie, maar vir alle mense. Die kerk kan nie bekostig om sy profetiese stem te verloor nie.